Ικανότητα ανίχνευσης παιδιών με αναπτυξιακή διαταραχή κινητικού συντονισμού από δασκάλους, καθηγητές φυσικής αγωγής και νηπιαγωγούς με τη χρήση της λίστας παρατήρησης της δέσμης κινητικής αξιολόγησης MABC-2
Authors: Δημητροπούλου Δήμητρα 
Published: September 2021

Ο όρος Αναπτυξιακή Διαταραχή Κινητικού Συντονισμού (ΑΔΚΣ) αναφέρεται σε κινητικές δυσκολίες, οι οποίες γίνονται εμφανείς στις δραστηριότητες της καθημερινής ζωής του παιδιού. Οι εκπαιδευτικοί αποτελούν την πρωταρχική πηγή άντλησης πληροφοριών για την κινητική συμπεριφορά του παιδιού, καθώς λόγω της φύσεως του επαγγέλματός τους έχουν τη δυνατότητα να παρατηρούν ένα ευρύ φάσμα των καθημερινών δραστηριοτήτων των μαθητών. Η επιτυχής ανίχνευση των παιδιών με κινητικές δυσκολίες απαιτεί την ύπαρξη εργαλείων κατάλληλων για χρήση από τους εκπαιδευτικούς. Τέτοιου είδους εργαλεία είναι οι λίστες παρατήρησης, οι οποίες μπορούν να προσφέρουν μία πρώτη εκτίμηση για το επίπεδο της κινητικής κατάστασης του παιδιού. Μια από τις πιο διαδεδομένες λίστες είναι το Movement Assessment Battery for Children-2 Checklist (MABCC-2). Θεωρείται πολύ σημαντικό να διερευνηθεί η καταλληλότητά της λίστας αυτής για χρήση στο ελληνικό σχολικό περιβάλλον, λόγω του ότι οι λίστες παρατήρησης θα πρέπει να ελέγχονται ως προς την καταλληλότητά τους, πριν χρησιμοποιηθούν σε χώρα διαφορετική από εκείνη στην οποία δημιουργήθηκαν, καθώς οι πολιτισμικοί παράγοντες μιας χώρας είναι πιθανό να επηρεάσουν τις ψυχομετρικές τους ιδιότητες. Λαμβάνοντας υπόψη την σημασία της έγκαιρης ανίχνευσης των παιδιών με ΑΔΚΣ από τους εκπαιδευτικούς καθώς και την αναγκαιότητα να έχουν στη διάθεσή τους έγκυρα και αξιόπιστα εργαλεία ανίχνευσης αυτών των παιδιών, σκοπός της παρούσας έρευνας ήταν : α) να διερευνηθούν οι κύριες παράμετροι της αξιοπιστίας (αξιοπιστία εσωτερικής συνοχής και αξιοπιστία χρονικής σταθερότητας) και της εγκυρότητας (συγχρονική εγκυρότητα και εγκυρότητα διάκρισης) της λίστας παρατήρησης MABCC-2 και β) η ικανότητα των εκπαιδευτικών (δασκάλων- καθηγητών φυσικής αγωγής (ΚΦΑ)-νηπιαγωγών) να ανιχνεύουν με τη λίστα παρατήρησης MABCC-2 παιδιά με ΑΔΚΣ. Στην έρευνα συμμετείχαν συνολικά 143 εκπαιδευτικοί (60 δάσκαλοι, 40 ΚΦΑ και 43 νηπιαγωγοί) οι οποίοι αξιολόγησαν με τη λίστα παρατήρησης MABCC-2 1.144 παιδιά ηλικίας 5-12 ετών (574 κορίτσια - 570 αγόρια). Η αξιολόγηση της κινητικής ικανότητας των παιδιών πραγματοποιήθηκε με την κινητική δοκιμασία Movement Assessment Battery for Children-2 (MABCC-2_T). Όσον αφορά στις ψυχομετρικές ιδιότητες της λίστας παρατήρησης MABCC-2, τα αποτελέσματα ανέδειξαν υψηλή αξιοπιστία εσωτερικής συνοχής, υψηλή αξιοπιστία επαναλαμβανόμενων μετρήσεων και ικανοποιητική εγκυρότητα διάκρισης. Η λίστα ωστόσο, εμφανίζει χαμηλό βαθμό συμφωνίας με το κινητικό τεστ MABC-2_T. Αναφορικά με την ικανότητα των εκπαιδευτικών να ανιχνεύουν τα παιδιά με ΑΔΚΣ, τα αποτελέσματα έδειξαν πως η ικανότητά τους ήταν μέτρια. Συμπερασματικά, προκύπτει πως η λίστα παρατήρησης MABCC-2 είναι αξιόπιστο εργαλείο και διαθέτει εγκυρότητα διάκρισης. Ο χαμηλός βαθμός συγχρονικής εγκυρότητας σε συνδυασμό με τη δυσκολία των εκπαιδευτικών να ανιχνεύουν με τη χρήση της τα παιδιά με ΑΔΚΣ, δείχνει πως για τη σωστή ανίχνευση των παιδιών με ΑΔΚΣ δεν αρκεί η λίστα παρατήρησης MABCC-2, αλλά θα πρέπει να εφαρμόζεται και το κινητικό τεστ MABC-2_T. Τα αποτελέσματα της έρευνας αναμένεται να συμβάλλουν στην αντιμετώπιση των κινητικών δυσκολιών που εκδηλώνονται στο σχολικό περιβάλλον ενισχύοντας την αποτελεσματικότητα των εκπαιδευτικών ως προς την ανίχνευση αυτών των δυσκολιών. Η αξιοπιστία της λίστας παρατήρησης MABCC-2 και η υποστήριξη της εγκυρότητάς της, εμπλουτίζει τα εργαλεία που οι εκπαιδευτικοί έχουν στη διάθεσή τους, προκειμένου να μπορούν να ανιχνεύουν παιδιά με ΑΔΚΣ.